WEB-ODISSEA	Comencèc condant-li se com vencec as cicons; e l’anèc referint era sua arribada en fertil país des lotofagui; tot aquerò que hec eth Ciclòp e com eth cuelhec resvenja per çò d’auer-se avalat despietosament as fòrts companhs; com passèc ena isla d’Eolo, que l’acuelhec benevòl, enquia qu’arribèc era ora de dider-li adiu, mès eth fado non auie dispausat qu’er eròi tornèsse encara ena pàtria e ua tempèsta l’agarrèc de nauèth e l’amièc peth mar, abondós en peishi, mentre alendaue prigondament; e com, des d’aquiu, arribèc en pòrt de Teopile, era ciutat des lestrigons, que l’esbaucèren es vaishèths e l’auciren a toti es sòns companhs, de beròies armadures, en tot escapar-se solet Ulisses damb era sua nera nau.